Document ID: /fineweb-2-swissfilter-quality_10-filterrobots/filtered/02817.jsonl.gz/52

Na
temelju članka 11. stavka 2. i 3.Zakona o
udrugama(„Narodne novine“ broj 88/2001)osnivačka skupština Zavičajnog
kluba Velika Bukovica donijet će:
STATUT
ZAVIČAJNOG KLUBA VELIKA BUKOVICA
I OPĆE ODREDBE
Članak 1.
Ovim Statutom uređuje se naziv i
sjedište udruge, područje djelovanja, zastupanje, ciljevi i djelatnosti
kojima se ostvaruju ciljevi udruge, način ostvarivanja javnosti rada,
članstvo, članarina, unutarnji ustroj, djelovanje i način rada tijela
udruge, udruživanje u saveze ili zajednice udruga, imovina i način
raspolaganja s dobiti, prestanak udruge, kao i druga pitanja važna za
obavljanje djelatnosti udruge u skladu sa zakonom.
Udruga je nevladina i neprofitna
pravna osoba upisana u registar udruga pri nadležnim tijelima Republike
Hrvatske.
Zavičajni klub Velika Bukovica
predstavlja oblik dobrovoljnog udruživanja građana i pravnih osoba sa
sjedištem u Republici Hrvatskoj, radi zaštite i promicanja zajedničkih
interesa pučanstva župe Velike Bukovice.
Klub se može udruživati ili
učlanjivati u zajednice ili saveze udruga, a odluku o udruživanju
odnosno učlanjenju donosi Upravni odbor.
Članak 2.
Naziv udruge glasi Zavičajni klub Velika Bukovica.
Udruga djeluje na području
Republike Hrvatske, a temeljem formiranja podružnica.Naziv udruge može
se promijeniti odlukom skupštine.
Članak 3.
Sjedište udruge je u Slavonskom
Brodu. Odluku o promjeni adrese sjedišta donosi Upravni odbor. Udrugu u
pravnom prometu zastupa predsjednik Upravnog odbora.
Članak 4.
Odluku o osnivanju podružnica i
sekcija donosi Upravni odbor. Za formiranje podružnica potrebno je
minimalno 15 članova Udruge. Podružnica bira predsjednika podružnice.
Predsjednika podružnice biraju
redoviti članovi podružnice javnim glasovanjem natpolovičnom većinom.
Članak 5.
Zavičajni klub ima svoj znak, a
znak kluba je sa motivima iz sela.Udruga posjeduje pečat. Pečat Udruge
okruglog je oblika, promjera 30 mm. Horizontalno je ispisan naziv
udruge, te sjedište Udruge. Pečat čuva, i ovlašten je koristiti ga,
predsjednik Udruge i članovi Udruge koje on ovlasti.
II CILJEVI I DJELATNOST
Članak 6.
Cilj i svrha osnivanja Udruge je
okupljanje građana župe Velika Bukovica i njihovih prijatelja za obnovu
i izgradnju bukovačkog kraja, očuvanje tradicije i običaja, njegovanje
sportskih i kulturnih aktivnosti.
Članak 7.
U svrhu ostvarivanja cilja
propisanog člankom 6. Udruga će obavljati slijedeće aktivnosti:
- Njegovanje tradicija i čuvanje
sjećanja na korijene odakle su potekli članovi.
- Prikupljanje sredstava i
pomaganje pri obnovi bukovačkog kraja.
- Pomaganje pri izgradnji crkvenih
objekata i organizaciji crkvenih svetkovina.
- Pružanje materijalne i druge
pomoći za povratnike i članove Udruge.
- Organiziranje kulturnih,
sportskih i drugih aktivnosti.
- Obilježavanje značajnih datuma
obljetnica i drugih događaja.
- Organiziranje izleta, priredbi,
koncerata, radionica, seminara, te izdavačkih aktivnosti, u skladu s
posebnim propisima, a radi ostvarenja ciljeva Kluba.
- Suradnja i pomoć u radu drugim
organizacijama, društvima i udrugama, koje se bave istim ili
sličnim djelatnostima.
- Sudjelovanje na javnim skupovima
i seminarima koji su u svezi sa ciljevima i djelatnošću Kluba.
III ČLANOVI UDRUGE
Članak 8.
Članom Udruge može postati svaka
punoljetna, poslovno sposobna osoba, koja je zainteresirana za rad u
Udruzi i koja prihvaća odredbe ovog Statuta.
Članom udruge mogu postati i pravne
osobe. Članstvo u Udruzi pravne osobe ostvaruju putem ovlaštenog
predstavnika. Članstvo može biti redovito i počasno. Redoviti članovi
Udruge plaćaju godišnju članarinu u iznosu koji utvrdi Upravni
odbor.Klub je obavezan voditi popis svojih članova. Članstvo u klubu se
dokazuje iskaznicom.
Članak 9.
Osoba ili pravna osoba koja želi
postati redovitim članom Udruge podnosi pristupnicu Upravnom odboru
Udruge, koji donosi odluku o prijemu u članstvo.
Redoviti članovi potpisuju
pristupnicu kojom se obvezuju na sudjelovanje u radu Udruge te
poštivanje odredbi njenog Statuta i drugih akata, kao i odluke tijela
Udruge.
Članak 10.
Upravni odbor može imenovati
počasne članove Udruge. Počasnim članom može postati
osoba koja je osobnim radom i zalaganjem osobito
pridonijela ostvarivanju ciljeva Udruge ili
pomogla bukovačkoj župi.
Članak 11.
Prava i obveze redovnih članova
Kluba:
- da biraju i budu birani u tijela
Kluba
- da sudjeluju u radu Kluba i na
taj način doprinose ugledu i ostvarenju zacrtanih ciljeva Kluba
- da poštuju odredbe Statuta i
drugih akata Kluba
- da budu informirani o radu i
aktivnostima Kluba
- da plaćaju godišnju članarinu
Svi članovi imaju jednak položaj i
status u Klubu.
( Članovi kluba plaćaju članarinu
visinu koje utvrđuje Upravni odbor. )
Članak 12.
Članstvo prestaje:
- istupanjem
- isključenjem zbog nepoštivanja
odredbi Statuta
- isključenjem zbog neplaćanja
članarine za tekuću godinu.
Odluku o isključenju donosi Upravni
odbor. Protiv odluke Upravnog odbora o isključenju
odnosno o odbijanju zahtjeva za primitak u članstvo,
može se, u roku od 15 dana, podnijeti prigovor
Skupštini. Odluka Skupštine je konačna.
Član kluba o čijem se prigovoru
razmatra, ima pravo sudjelovanja u radu Skupštine.
IV TIJELA UPRAVLJANJA
Članak 13.
Skupština Udruge najviše je tijelo
upravljanja. Skupštinu čine redoviti članovi Udruge.
Članovi Kluba upravljaju Klubom
neposredno na Skupštini ili preko izabranih predstavnika.
Klub ima sljedeća tijela:
- Skupština Kluba
- Predsjednik Kluba
- Upravni odbor
- Nadzorni odbor
Predsjednik Kluba, Upravni odbor i
Nadzorni odbor za svoj rad odgovaraju Skupštini,
a Predsjednik Kluba i Upravnom odboru.
Članak 14.
Skupština Udruge nadležna je i
obavlja sljedeće poslove:
- donosi Statut i druge opće akte
Udruge
- bira i razrješava članove
Upravnog odbora
- bira Nadzorni odbor od 5 članova
i imenuje predsjednika Nadzornog odbora
- odlučuje o organizacijskim i
statusnim promjenama i prestanku Udruge
- odlučuje o visini godišnje
članarine
- odlučuje o prigovorima protiv
odluka Upravnog odbora
- donosi sve odluke u vezi s radom
Udruge za koje nije nadležan Upravni odbor ili predsjednik Upravnog
odbora
- raspravlja o izvješćima Upravnog
odbora, Nadzornog odbora kao i drugim izvješćima za proteklu godinu.
Skupština se sastaje prema potrebi,
a najmanje jednom godišnje. Skupštinu saziva Upravni odbor. Upravni
odbor obavezan je sazvati zasjedanje Skupštine u roku od 30 dana od dana
kada je to predložio predsjednik Upravnog odbora ili deset redovitih
članova Udruge.
Upravni odbor dužan je pozive za
zasjedanje Skupštine dostaviti članovima najmanje sedam dana prije dana
zasjedanja. Ako Upravni odbor ne sazove Skupštinu u roku iz stavka 3.
ovog članka, predlagači mogu sami sazvati sjednicu Skupštine.
Članak 15.
Skupštinu Udruge čine prisutni
redovni članovi udruge. Skupština donosi odluke natpolovičnom većinom
prisutnih članova, osim u slučaju iz članka 30.stavka 2.
Po proteku tog vremena zasjedanje
će se održati ako je nazočna najmanje jedna trećina od ukupnog članstva.
Odluke se donose većinom glasova nazočnih članova, osim u slučaju
iz članka 30.stavka 2.
Članak 16.
Predsjednik Upravnog odbora
organizira i rukovodi poslovanjem Udruge.
Predsjednik Upravnog odbora zastupa
i predstavlja Udrugu, te odgovara za zakonitost njezina
rada.
Predsjednik Upravnog odbora je i
predsjednik Skupštine i predsjednik Udruge.
Mandat predsjednika Upravnog odbora
traje četiri godine.
Članak 17.
Predsjednik Upravnog odbora može
biti razriješen dužnosti i prije isteka roka na koji je izabran:
- na vlastiti zahtjev
- ako ne postupa u skladu s uputama
i smjernicama Skupštine
- ako djeluje protivno zakonu ili
Statutu
- ako svojim istupanjem i
djelovanjem šteti ugledu Udruge
- iz razloga više sile (smrt,
dugotrajna bolest)
Odluku o razrješenju predsjednika
donosi Skupština, na prijedlog Upravnog odbora ili deset redovitih
članova Udruge. U slučaju razrješenja, Skupština će odlučiti o tome hoće
li razriješeni predsjednik ostati članom Upravnog odbora.
Članak 18.
Upravni odbor je izvršni tijelo
Udruge i najviše tijelo upravljanja između zasjedanja Skupštine. Upravni
odbor čine 11-15 članova. Upravni odbor ima predsjednika, dva
potpredsjednika, tajnika i članove koje bira Skupština, a koji su
redovito plaćali članarinu.
Mandat članova Upravnog odbora
traje 4 godine uz mogućnost da budu ponovo birani više puta.
Predsjednici podružnica automatski
ulaze u Upravni odbor.
Upravni odbor imenuje tajnika
Udruge koji vodi administrativno stručne poslove Udruge.
Članak 19.
Upravni odbor:
- priprema nacrt Statuta i drugih
akata
- saziva zasjedanje Skupštine,
predlaže dnevni red i priprema sve materijale o kojim Skupština
raspravlja
- izvršava odluke Skupštine
- prima nove članove Udruge i
predlaže Skupštini imenovanje članova
- odlučuje o isključenju iz
članstva
- odlučuje o promjeni adrese
sjedišta Udruge
- vodi popis članova Udruge
- odlučuje o raspodjeli
prikupljenih sredstava.
Članak 20.
Sjednice Upravnog odbora održavaju
se po potrebi, ali najmanje jednom u tri mjeseca.
Upravni odbor punovažno odlučuje
ako sjednici prisustvuje natpolovična većina članova
Upravnog odbora.
Upravni odbor donosi odluke
natpolovičnom većinom prisutnih članova.
Članak 21.
Nadzorni odbor:
- provjerava poštivanje zakona,
Statuta i drugih akata Kluba, te odluka Skupštine
- kontrolira kompletan rad Kluba i
njegovih tijela
- provjerava raspolaganje imovinom
i dobiti Kluba
-očituje se o svakoj predstavci ili
primjedbi članova Kluba, upućenu pismenim putem.
V.PREDSTAVLJANJE,
ZASTUPANJE I POTPISIVANJE
Članak 22.
Klub predstavlja i zastupa
Predsjednik Kluba tj. Predsjednik Upravnog odbora i on je ovlašteni
potpisnik Kluba.
Predsjednik Kluba ima ovlaštenje
poduzimati pravne radnje u ime i za račun Kluba sukladno odredbama
zakona i ovog Statuta.
Predsjednik Kluba također zastupa
Klub pred sudovima i drugim državnim tijelima te pravnim osobama s
javnim ovlastima.
Članak 23.
U odsutnosti Predsjednika Kluba
zamjenjuje potpredsjednik Upravnog odbora ili onaj član Upravnog odbora
kojega Predsjednik pismeno ovlasti. Osoba koja zamjenjuje Predsjednika
Kluba ima sva prava i obveze Predsjednika Kluba u vremenu u kojem ga
zamjenjuje.
VI JAVNOST RADA KLUBA I
INFORMIRANJE ČLANSTVA
Članak 24.
Djelovanje Kluba i svih njegovih
tijela je javno.
Klub o svom radu izvješćuje
članstvo na sjednicama Skupštine, priopćenjima na oglasnoj ploči u
sjedištu Kluba, osobnim priopćenjima, održavanjem informativnih
sastanaka te glasilom Kluba.
Članovi udruge imaju pravo uvida u
rad tijela Udruge i odluke koje ta tijela donose.
Članak 25.
Širu javnost Klub može izvješćivati
putem sredstava javnog informiranja, putem interneta,zdavanjem glasila i
kataloga, oglasima te održavanjem tribina i seminara.
Članak 26.
Javnost se može isključiti sa
sjednice Skupštine Kluba samo u slučaju da to odluči većina članova
Skupštine.
VII IMOVINA UDRUGE,NAKNADA TROŠKOVA
I FINANCIJSKA GODINA
Članak 27.
Udruga pribavlja novčana sredstva
iz članarine, donacija, poklona, nasljedstva, namjenskih
sredstava iz proračuna jedinica državne i lokalnih
samouprava, obavljanja gospodarskih djelatnosti te iz drugih pravno
dopuštenih izvora.
Sva prikupljena sredstva koriste se
isključivo za ostvarivanje cilja osnivanja Udruge.
O raspodjeli prikupljenih sredstava
odlučuje Upravni odbor.
Članak 28.
Za opravdane troškove učinjene u
vezi s obavljanjem djelatnosti Udruge članovi imaju pravo
na naknadu sukladno članku 7. ovog Statuta sa priloženim
računima (za gorivo, cestarinu,telefon i dr. što odobri Upravni odbor da
bi se izbjegle možebitne malverzacije).
O visini naknade odlučuje Upravni
odbor.
Članak 29.
Financijska godina počinje
1.siječnja, a završava 31.prosinca iste godine.
Nadzorni odbor Skupštini podnosi
izvješće o izvršenom nadzoru za proteklu financijsku godinu.
VIII PRESTANAK UDRUGE
Članak 30.
Udruga prestaje odlukom Skupštine
ili iz razloga propisanih zakonom. Odluku o prestanku Udruge donosi
Skupština dvotrećinskom većinom prisutnih članova.
Članak 31.
U slučaju prestanka Udruge njezina
se imovina poklanja župi Velika Bukovica ili nekoj humanitarnoj udruzi.
IX ZAVRŠNE ODREDBE
Članak 32.
Statut stupa na snagu s danom
potvrde na skupštini udruge i registracije Udruge pri nadležnom tijelu
RH.
U
Slavonskom Brodu, 29.09.2009